

**RELACION**

**PËR PROJEKTVENDIMIN**

**“PËR METODOLOGJINË E KRIJIMIT TË PARTNERETIT PËR PËRGATITJEN, ZBATIMIN, MONITORIMIN DHE VLERËSIMIN E FONDEVE TË POLITIKAVE TË KOHEZIONIT TË BE-SË NË REPUBLIKËN E SHQIPËRISË”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ministri i Shtetit për Pushtetin Vendor është angazhuar në përgatitjen e këtij projektvendimi në përputhje me fushën e veprimtarisë shtetërore si negociator përgjegjës për Kapitullin 22 parashikuar në VKM-në nr.775, datë 13.12.2024 “*Për përbërjen, rregullat e funksionimit dhe trajtimin financiar të grupit negociator dhe detyrat e Kryenegociatorit për zhvillimin e negociatave të aderimit të Republikës së Shqipërise në Bashkimin Evropian*”.

Objekt i këtij projektvendimi është:

* Krijimi i një mekanizimi kombëtar partneriteti që është transparent, gjithëpërfshirës dhe efikas në përputhje me parimin për qeverisjes në shumë nivele, për përgatitjen, zbatimin, monitorimin dhe vlerësimin e fondeve të kohezionit të BE-së;
* Përcaktimi i kategorive të partnerëve që përfshin qeverisjes qendore, njësive të vetëqeverisjes vendore, partnerëve ekonomik dhe social, organizatave të shoqërisë civile si dhe institucioneve të arsimit të lartë dhe ato kërkimore, mënyrën se *si* ata do të zgjidhen apo përzgjidhen, si dhe *kush* është përgjegjës për përzgjedhjen e tyre;
* Kodifikimi i rolit dhe përfshirjes të partneritetit në realizimin dhe zbatimin e politikave dhe fondeve të kohezionit të BE-së;

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTEVE TË TJERA POLITIKE**

Miratimi i këtij vendimi parashikohet në Planin Kombëtar për Integrimin Evropian 2025–2027.

Ky projektvendim është në përputhje me “Programin e Qeverisë 2021-2025”.

Ky projektvendim është në përputhje edhe me Strategjinë Kombëtare për Zhvillim dhe Integrim Evropian 2030 (SKZHI), miratuar me vendimin nr.88, datë 22.02.2023, të Këshillit të Ministrav (përfshirja e partneritetit si pjesë e qeverisjes me shumë nivele).

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Nëpërmjet këtij projektvendimi parashikohet krijimi i të parit mekanizëm kombëtar, gjithëpërfshirës partneriteti që shkon *përtej* ndërveprimit/bashkërendimit midis qeverisjes qendrore dhe njësive të vetëqeverisjes vendore dhe përfshin *edhe* aktorë të tjerë si:

* partnerë ekonomik dhe social,
* organizatat e shoqërisë civile;
* institucionet e arsimit të lartë dhe ato kërkimore, duke përfshirë edhe Akademinë e Shkencave.

Nëpërmjet këtij partneriteti synohet të garantohet zbatimi i parimit të partneritetit dhe bashkëpunimit që qëndron në themel të *acquis* të BE-së në fushën e politikës dhe fondeve të kohezionit (*ESI Funds- European Structural and Investment Funds*). Projektakti reflekton përkufizimin e partneritetit, sipas Rregullores së BE-së nr.240/2014[[1]](#footnote-1) që nënkupton bashkëpunim të ngushtë midis autoriteteve publike, partnerëve ekonomikë dhe social dhe subjekteve që përfaqësojnë shoqërinë civile në nivel kombëtar, rajonal dhe vendor gjatë gjithë ciklit të programimit të fondeve të politikës së kohezionit, që konsiston në përgatitjen, zbatimin, monitorimin dhe vlerësimin e programeve.

Kriteret dhe përzgjedhja e tyre duhet të kryhet *përpara* fillimit të procesit të programimit.

Ky projektakt është pjesë e një sërë aktesh të tjera që do të duhet të miratohen në kuadër të procesit të negocimit të Kapitullit 22 në mënyrë që të krijohet baza e përshtatshme dhe e nevojshme ligjore për hartimin dhe zbatimin e fondeve të kohezionit të BE-së.

Në të njëjtën kohë, ky projektakt adreson edhe rekomandimin në Raportin Vjetor të Zgjerimit të Komisionit Evropian për Shqipërinë 2024, ku thuhet që “*duhen përpjekje për të vendosur kuadrin ligjor të parimit të partneritetit shoqëror dhe të shoqërisë civile, duke kërkuar nga autoritetet përkatëse të partneritetit publik. në të gjitha fazat e programimit, duke përgatitur terrenin për politikën e ardhshme të kohezionit në përputhje me Kodin Evropian të Sjelljes për Partneritetin”[[2]](#footnote-2).*

Në kontekstin vendas, ekzistojnë precedentë që reflektojnë parimin e partneritetit si në rastin e programeve IPARD 2014-2020 dhe 2021-2027 të miratuara me ligjin 30/2017 dhe ligjin 97/2022[[3]](#footnote-3); respektivisht, të dyja marrin parasysh parimin e partneritetit për përgatitjen e programeve dhe pjesëmarrjen në Komitetet e Monitorimit të Programit. Për sa i përket programeve të tjera të financuara nga IPA, përfshirja e parimit të partneritetit është futur për programimin IPA III në përputhje me Kornizën e Programimit IPA III[[4]](#footnote-4).

Projektakti nuk lidhet me zbatimin e Ligjit nr.102/2020 “*Për zhvillimin rajonal dhe kohezionin*” dhe nuk është një akt nënligjor që është parashikuar të miratohet në zbatim të tij. Pavarësisht se edhe ky ligj në nenin 6 i referohet parimit të partneritetit për politikën rajonale “*si një parim që nënkupton pjesëmarrjen, vendimmarrjen e përbashkët dhe përgjegjësinë e përbashkët të subjekteve publike dhe jopublike, të cilat bashkëpunojnë për të përcaktuar prioritetet e politikës rajonale dhe kontribuojnë në zbatimin e politikës, në arritjen e objektivave specifike, si dhe në monitorimin dhe vlerësimin e saj*”, referuar Raportit Screening për Kapitullin 22 të Komisionit Evropian të datës 15.03.2025, ky ligj konsiderohet relevant *vetëm për politikat kombëtare të zhvillimit territorial* dhe nuk është drejtëpërsëdrejti relevant për zbatimin e politikave të kohezionit të BE-së.

Projekakti, nëpërmjet harmonizimit të legjislacionit vendas me atë të *acquis*, kodifikon rolin e partnerëve në procesin e programimit të fondeve të kohezionit, përpara anëtarësimit të Republikës së Shqipërisë në Bashkimin Evropian.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Baza ligjore mbi të cilën është hartuar ky projektvendim është nenit 100 të Kushtetutës, si dhe neni 110 i Ligjit nr.9590, datë 27.07.2006 “Për ratifikimin e “Marrëveshjes së Stabilizim-Asociimit ndërmjet Republikës së Shqipërisë dhe Komuniteteve Europiane e shteteve të tyre anëtare”.

**V. VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Ky projektvendim ka për qëllim harmonizimin me *Acquis Communautaire* dhe specifikisht me Rregulloren e BE-së nr.240/2014, datë 7 Janar 2014 “Për kodin e sjelljes evropian për partneritetin në kuadër të fondeve evropiane strukturore dhe të investimeve (“*On the European code of conduct on partnership in the frameëork of the European Structural and Investment Funds*”).

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Nga pikëpamja teknike, projektvendimi përmban 31 pika të ndara në 9 Kre.

Kreu I që parashikon “**DISPOZITA TË PËRGJITHSHME”** përfshin përkufizimin e partneritetit si një mekanizëm mekanizimit kombëtar midis qeverisjes qendore, njësive të vetëqeverisjes vendore, partnerëve ekonomik dhe social, organizatave të shoqërisë civile si dhe institucioneve të arsimit të lartë dhe ato kërkimore për përgatitjen, zbatimin, monitorimin dhe vlerësimin e fondeve evropiane strukturore dhe të investimeve (në vijim “fondet e kohezionit”).

Partneriteti, në përputhje me parashikimet e Rregullores BE-së nr.240/2014, datë 7 Janar 2014 është konceptuar si një strukturë bashkërenduese e perhershme, veprimtaria e të cilit drejtohet, koordinohet dhe realizohet në nivel qendror përmes ministrit përgjegjës negociator për Kapitullin 22. Objekti i partneritetit është në harmoni me parashikimet e Rregullores së BE-së nr.240/2014, datë 7 Janar 2014 dhe përfshin të gjithë ciklin e programimit*: përgatitjen, zbatimin, monitorimin e vlerësimin* në kuadër të fondeve evropiane strukturore dhe investimeve dhe veçanërisht:

a) përgatitja e programeve duke përfshirë analizën për identifikimin e nevojave;

b) përkufizimi dhe përzgjedhja e prioriteteve dhe objektivave specifike;

c) shpërndarja e fondeve;

ç) përcaktimi i indikatorëve specifikë të programeve;

d) zbatimi i parimeve të përgjithshme horizontal për administrimin e fondeve të kohezionit sipas *aquis* të BE-së;

e) përbërja e komiteve të monitorimit;

f) ndërveprimi midis anëtarëve në partneritet dhe rritja e kapaciteveve të tyre për të përmbushur me efektivitet rolin e tyre sipas këtij vendimi.

Në Kreun II renditen

“**PARIMET E PARTNERITETIT”** që përfshin:

a) parimin e informimit;

b) parimin e konsultimit.

c) parimin e angazhimit të aktorëve pjesë e partneritetit.

Në Kreun III përcaktohet se kush do të jetë “**ANËTARËSIA NË PARTNERITET”.**

Nisur nga karakteri gjithëpërfshirës dhe tërësor që duhet të ketë partneriteti, anëtar në këtë partneritet do të jenësubjekte të ndryshme publike dhe private. Në referim të parashikimeve të këtij projektakti, partneriteti do të përbëhet nga të paktën 53 anëtar.

Anëtarësia për subjektet publike përfshin:

a) organe ose institucion publike që, sipas kuadrit ligjor në fuqi, që kanë në fushën e përgjegjësisë aspekte thelbësore që lidhen me realizimin e politikës dhe fondeve të kohezionit të BE-së dhe specifikisht:

i) 1 (një) përfaqësues nga Fondi Shqiptar i Zhvillimit;

ii) 1 (një) përfaqësues nga Agjencia Shtetërore e Programimit Strategjik dhe Koordinimit të Ndihmës (SASPAC);

iii) 1 (një) përfaqësues nga Agjencia për Mbështetjen e Vetëqeverisjes Vendore (AMVV);

iv) 1 (një) përfaqësues nga Ministria e Financave, që ushtron funksione pranë Zyrtarit Kombëtar të Autorizuar;

v) 1 (një) përfaqësues nga Komisioni i Prokurimit Publik;

vi) 1 (një) përfaqësues nga Komisioni i Ndihmës Shtetërore.

Përfaqësuesit nga organet dhe institucionet publike duhet të jenë në nivel Drejtor Departamenti/i Përgjithshëm apo pozicione të ngjashme.

Më tej, përcaktohet numri i përfaqësuesve nga shoqatat e njësive të vetëqeverisjes vendore. Kështu, 10 (dhjetë) përfaqësues, kryetarë bashkie, do të jenë përfaqësues të zgjedhur nga shoqata Kombëtare e Bashkive të Shqipërisë (SHKBSH), duke garantuar pluralitet politik dhe përfaqësim gjeografik dhe territorial; ndërsa 6 (gjashtë) përfaqësues do të zgjidhen nga shoqata e Qarqeve duke garantuar pluralitet politik dhe përfaqësim gjeografik dhe territorial.

Përzgjedhja bëhet nga vetë shoqatat në përputhje me aktin e themelimit dhe statutet përkatëse. Pas përzgjedhjes, shoqatat njoftojnë ministrin përgjegjës negociator për kapitullin 22 në lidhje me anëtarët e përzgjedhur.

Pjesë e partneritetit do të jenë edhe këto subjekte private:

* 10 (dhjetë) përfaqësues të zgjedhur nga rradhët e partnerëve ekonomik dhe social që ushtrojnë aktivitet në fushat e përcaktuara në këtë vendim;
* 10 (dhjetë) përfaqësues të zgjedhur nga rradhët e organizatave jo fitimprurëse që ushtrojnë veprimtarinë në fushën e përfshirjes sociale, të drejtat themelore, të drejtat e personave me aftësi të kufizuara, barazinë gjinore dhe mosdiskriminimin.

Përfaqësuesit nga bota akademike dhe e kërkimit shkencor do të jenë:

* 10 (dhjetë) përfaqësues nga Institucionet e Arsimit të Lartë të përzgjedhur sipas parashikimeve të legjislacionit për arsimin e lartë dhe të këtij vendimi.
* 1 (një) përfaqësues përzgjedhur nga Akademia e Shkencave të përzgjedhur sipas parashikimeve të legjislacionit për organizimin dhe funksionimin e Akademisë së Shkencave dhe të këtij vendimi.

Në Kreun IV parashikohen në mënyrë të detajuar **“KRITERET DHE PROCEDURA E PËRZGJEDHJES SË PËRFAQËSUESVE NGA RRADHËT E PARTNERËVE EKONOMIK DHE SOCIAL”.**

Në themel të përzgjedhjes qëndron kryerja enjë procedure transparente dhe thirrje publike që organizohet nga Sekretariati Teknik pranë negociatorit përgjegjës për Kapitullin 22. Sa më sipër reflekton parashikimet e Rregullores BE-së nr.240/2014 (pika 3 e preambulës).

Projektakti parashikon që vlerësimi i aplikimeve të bëhet nga një komision vlerësimit me përbërje nga ministry të ndryshme dhe konkretisht:

* 1 (një) përfaqësues nga Ministri përgjegjës për ekonominë:
* 1 (një) përfaqësues nga Ministri përgjegjës për energjinë dhe infrastrukturën;
* 1 (një) përfaqësus nga Ministri përgjegjës për pushtetin vendor.

Kriteret që duhet të plotësojnë partnerët ekonomik dhe social janë në linjë me ato të parashikuara nga Rregullorja dhe që janë zbatuar edhe në shumë vende të tjera të BE-së. Ato përfshijnë:

* vjetërsinë në treg në ushtrimin e aktiviteteve në gjithë territorin e vendit në fushat e politikave të kohesionit të BE-së duke përfshirë por pa u kufizuar vetëm në inovacionin, digjitalizimin, konkurueshmërinë e SME-ve, klimës, energjisë dhe mjedisit, transportit dhe rrjeteve digjitale, punësimit, edukimit, përfshirjes sociale dhe shëndetësisë, zhvillimin urban dhe rural;
* përvojën e akulumuar nëpërmjet pjesëmarrjes dhe përfshirje në procese të ndryshme të bashkëpunimit kombëtar dhe ndërkombëtar dhe me organe apo institucione publike për zhvillimin e politikave ekonomike dhe sociale apo zbatimi të programeve të ndryshme të financuar nga donatorë të ndryshëm, brenda apo jashtë vendit;
* evidentimin e kapaciteve teknike dhe organizative, duke përfshirë kualifikimet e stafit kryesor të propozuar që do të përfaqësojë subjektin në partneritet.

Në linjë me parashikimet e Rregullores, edhe projektakti parashikon se subjektet mund të aplikojnë vetëm, apo të organizuar në formën e një strukture ombrellë, rrjeti apo bashkime subjektesh të ndryshëm. Në rastin e organizimit në formën e një strukture ombrellë, rrjeti apo bashkime subjektesh, pjesë e saj duhet të jenë të paktën 5 subjekte që ushtrojnë aktivitet në nivel kombëtar dhe/ose lokal.

Përzgjedhja që kryhet nga komisioni duhet të garantojë diversitet në fushat e veprimtarisë së subjekteve dhe interesave që ato përfaqësojnë, shpërndarje të drejtë territoriale si dhe barazi gjinore në anëtarësi.

Projektakti autorizon ministrin përgjegjës negociator për Kapitullin 22 për të miratuar Udhëzimin për metodologjinë e vlerësimit dhe pikëzimit që përfshin aspekte të shtrirjes territoriale, përvojës së krijuar, nivelin e ekspertizës, angazhimin me grupe të ndryshme të shoqërisë, kapacitetet menaxhuese si dhe qasjen gjinore.

Kreu V parashikon “**KRITERET DHE PROCEDURA E PËRZGJEDHJES SË PËRFAQËSUESVE NGA RRADHËT E SHOQËRISË CIVILE”**. Këto parashikime janë të harmonizuara me legjislacionin për organizimin dhe funksionimin e AMSHC-së.

Partnerët nga rradhët e shoqërisë civile përzgjidhen sipas një procedure transparente dhe thirrje publike që organizohet nga Agjencia për Mbështetjen e Shoqërisë Civile në përputhje me parashikimet e këtij vendimi. Sërisht edhe në këtë rast, përzgjedhja kryhet nga një komision, në përbërje të të cilit është edhe:

* 1 (një) përfaqësues nga Agjencia për Mbështetjen e Shoqërisë Civile;
* 1 (një) përfaqësues nga Ministri përgjegjës për ekonominë;
* 1 (një) përfaqësus nga Ministri përgjegjës për pushtetin vendor.

Kriteret që duhet të plotësojnë partnerët nga rradhët e shoqërisë civile ngjasojnë me ato të partnerëve ekonomik dhe social. Ato përfshijnë:

* Vjetërinë në treg në ushtrimin e aktivitet në gjithë territorin e vendit në fushat e politikave të kohesionit të BE-së duke përfshirë por pa u kufizuar në inovacionin, digjitalizimin, konkurueshmërinë e SME-ve, klimës, energjisë dhe mjedisit, transportit dhe rrjeteve digjitale, punësimit, edukimit, përfshirjes sociale dhe shëndetësisë, zhvillimin urban dhe rural, të drejtat dhe liritë themelore, të drejtat e personave me aftësi të kufizuar si dhe barazisë gjinore;
* Përvojën e akumuluar me pjesëmarrje dhe përfshirje në procese të ndryshme të bashkëpunimit kombëtar dhe ndërkombëtar dhe me organe apo institucione publike për zhvillimin e politikave ekonomike dhe sociale apo zbatimi të programeve të ndryshme në fushat që përfshijnë por pa u kufizuar vetëm në promovimin e lirive dhe të drejtave themelore, barazisë gjinore, mosdiskriminimin, zhvillimin e qëndrueshëm, të financuar nga donatorë të ndryshëm, brenda apo jashtë vendit;
* Evidentimin e kapaciteteteve teknike dhe organizative, duke përfshirë kualifikimet e stafit kryesor të propozuar që do të përfaqësojë subjektin në partneritet.

Ngjashmërisht edhe në këtë rast, subjektet mund të aplikojnë vetëm, apo të organizuar në formën e një strukture ombrellë, rrjeti apo bashkime subjektesh të ndryshëm. Në rastin e organizimit në formën e një strukture ombrellë, rrjeti apo bashkime subjektesh, pjesë e saj duhet të jenë të paktën 5 subjekte që ushtrojnë aktivitet në nivel kombëtar dhe/ose lokal.

Sërisht, përzgjedhja nga ana e komisionit duhet të garantojë diversitet në fushat e veprimtarisë së subjekteve dhe interesave që ato përfaqësojnë, shpërndarje të drejtë territoriale si dhe barazi gjinore në anëtarësi.

Në linjë me parashikimin më sipër, edhe në këtë rast projektakti autorizon ministrin përgjegjës negociator për Kapitullin 22 për të miratuar Udhëzimin për metodologjinë e vlerësimit dhe pikëzimit që përfshin aspekte të shtrirjes territoriale, përvojës së krijuar, nivelin e ekspertizës, angazhimin me grupe të ndryshme të shoqërisë, kapacitetet menaxhuese, si dhe qasjen gjinore.

Kreu VI parashikon “**KRITERET DHE PROCEDURA E PËRZGJEDHJES SË PËRFAQËSUESVE NGA RRADHËT E INSTITUCIONEVE TË ARSIMIT TË LARTË DHE AKADEMISË SË SHKENCAVE”.** Parashikimet në këtë kre janë të harmonizuara me legjislacionin për arsimin e lartë. Nga ana tjetër parashikimet përfshijnë edhe detyrimin për përzgjedhje/përfaqësim nga fusha të ndryshme, duke përfshirë por pa u kufizuar vetëm në drejtësinë, ekonominë, financat, shkencat sociale, politeknike, bujqësinë si dhe shtrirje territoriale të përfaqësimit në partneritet.

Edhe në lidhje me procedurën që do të kryejë Akademia e Shkencave, projektakti referon tek rregullat sipas legjislacionit që rregullon organizimin dhe funksionimin e saj.

Në Kreun VII janë parashikuar rregullat për “**ORGANIZIMIN DHE FUNKSIONIMIN E PARTNERITETIT”.**

Bashkërendimi dhe ndërveprimi në partneritet është konceptuar në disa forma duke patur parasysh madhësinë e anëtarësisë dhe aspektet e ndryshme të veprimtarisë së partneritetit. Format përfshijnë:

a) konsultimit dhe komunikimit online;

b) mbledhjeve të punës ose plenare.

Projektakti parashikon se mbledhjet e punës dhe plenare zhvillohen, të paktën 2 herë në vit ose sa herë është e nevojshme, në prani të më shumë se gjysmës të të gjithë anëtarëve të partneritetit. Mbledhjet e partneritetit thirren dhe drejtohen nga ministri përgjegjës negociator për Kapitullin 22. Mbledhjet e partneritetit zhvillohen të hapura, përveç rasteve të veçanta kur me kërkesë të kryetarit zhvillohen të mbyllura.

22. Me urdhër të ministrit përgjegjës negociator për Kapitullin 22 krijohen komisione këshillimi, si struktura ad hoc për të mbuluar fusha dhe sektorë të caktuara të punës së partneritetit që lidhen me politikën dhe fondet e kohezionit të BE-së. Komisionet e këshillimit janë të përkohshme dhe përfundojnë funksionimin e tyre me kryerjen e detyrave që u janë ngarkuar. Në aktin e krijimit të komisioneve të këshillimit përcaktohen kryesuesi i tij, objekti dhe detyrat e ngarkuara.

Duke patur parasysh natyrën e projekteve të fondeve të kohezionit dhe dimensionin që ato kanë në lidhje me liritë dhe të drejtat themelore të njeriut, projektakti parashikon se në kuadër të veprimtarisë së partneritetit mund të organizohen, nëpërmjet sekretariatit teknik të tij, takime me përfaqësues të shtresave në nevojë, grupeve të margjinalizuara apo pakicave, apo partner të tjerë që ushtrojnë aktivitet në një pjesë të territorit të vendit dhe që përfaqësojnë interesat e këtyre shtresave/grupeve, përfaqësues të organe dhe institucione të tjera publike si dhe institucione kushtetuese dhe të pavarura të krijuara me ligj. Në kuadër të partneritetit mund të organizohen edhe forma të tjera këshillimi të cilat mund të jenë të përshtatshme sipas rastit.

Agjencia për Mbështetjen e Vetëqeverisjes Vendore do të shërbej si sekretariat teknik i partneritetit. Projektakti detajon detyrat e këtij sekretariati. Ndër të tjera, partneriteti do të ketë edhe faqen e vet zyrtare që do të përditësohet nga sekretariati.

Në Kreun VIII parashikohen rregulla në lidhje me “**ANGAZHIMIN E ANËTARËVE TË PARTNERITETIT NË KOMITETET E MONITORIMIT”.** Këto rregulla janë të rëndësishme pasi në programe të ndryshme kërkohet përfaqësim me numër të vogël anëtarësh nga partneriteti. Prandaj, procedura dhe transparënca në përzgjedhje midis anëtarëve konsiderohen elementë kyç për tu përfshirë në projektakt. Kjo procedurë lejon fleksibilitetin e nevojshëm ndërkohë që përmbush standartet e transparencës dhe objektivitetit në përzgjedhje.Ministri përgjegjës negociator për Kapitullin 22 kryen vlerësimin e aplikimeve bazuar në kritere objektive që përfshijnë përvojën e anëtarit, nivelin e ekspertizës në lidhje me këtë angazhim, kapacitetet menaxhuese, lidhjen midis këtyre kritereve dhe objektit të programit si dhe shpërndarjen e drejtë të angazhimit të anëtarëve në komitete të ndryshme.

Në Kreun IX janë parashikuar **“DISPOZITAT E FUNDIT”.** Nisur nga numri i lartë i anëtarësisë në partneritet dhe diversitetit midis tyre, është parashikuar që të miratohet një rregullore e brendshme e organizimit dhe funksionimit. Më tej është parashikuar një afat 8 mujor për përmbylljen e procesit të përzgjedhjes së partnerëve. Përfshirja e partnerëve të tjerë ekonomik dhe social, nga rradhët e shoqërisë civile, si dhe institucioneve të arsimit të lartë dhe kërkimor që mund të konsiderohet e nevojshëm në kuadër të përgatitjes, zbatimit, monitorimit dhe vlerësimit të fondeve evropiane strukturore dhe të investimeve i nënshtrohet kriteteve dhe procedurave të parashikuara në këtë vendim. Në të gjitha rastet, numri i partnerëve që do të përzgjidhen nuk mund të tejkaloj dyfishin e numrit të parashikuar në pikën 5, shkronja ç), d) dhe e) të këtij vendimi.

Pas mbylljes së përkohshme të negociatave për Kapitullin 22, parashikohet që institucioni(et) përgjegjës për koordinimin dhe menaxhimin e programeve të politikës së kohezionit të BE-së do të jenë përgjegjës për identifikimin e këtyre partnerëve në lidhje me programet e tyre përkatëse.

Projektvendimi parashikon hyrjen në fuqi pas botimit në Fletoren Zyrtare.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij projektvendimi ngarkohen ministri përgjegjës negociator për Kapitullin 22, Ministria e Energjetikës dhe Infrastrukturës, Ministria e Ekonomisë, Kulturës dhe Inovacionit, Agjencia për Mbështetjen e Vetëqeverisjes Vendore, Konferenca e Rektorëve, Akademia e Shkencave, Agjencia për Mbështetjen e Shoqërisë Civile, Fondi Shqiptar i Zhvillimit, Agjencia Shtetërore e Programimit Strategjik dhe Koordinimit të Ndihmës (SASPAC), Ministria e Financave, Komisioni i Prokurimit Publik, Komisioni i Ndihmës Shtetërore, Shoqata Kombëtare e Bashkive të Shqipërisë (SHKBSH), Shoqata e Qarqeve të Shqipërisë,

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projekt-vendimi është përgatitur nga Ministri i Shtetit për Pushtetin Vendor në cilësinë e negociatorit përgjegjës për Kapitullin 22. Grupi i punës i ngritur me Urdhrin e Kryeministrit Nr. 186/2024 është mbështetur nga asistenca teknike financuar nga BE-ja “*Mbështetje për Qeverinë Shqiptare për forcimin e kapaciteteve të sekretariatit teknik të Kapitullit 22 “Politikave Rajonale dhe Koordinimit të Instrumenteve Strukturore*” *në Shqipëri për përgatitje dhe negociata efikase dhe të qeta me BE-në*”. Grupi i punës përfshin përfaqësues nga Agjencia Shtetërore për Programim Strategjik dhe Koordinim të Ndihmës (SASPAC) dhe Agjencia për Mbështetjen e Shoqërisë Civile.

Projektvendimi do të diskutohet edhe në Këshillin Konsultativ në përputhje me parashikimet e VKM nr.244, datë 17.04.2024 “*Për mënyrën e organizimit e të funksionimit të Këshillit Konsultativ të qeverisjes qendrore me vetëqeverisjen vendore*”, si dhe do t’i dërgohet për mendim Ministrisë së Drejtësisë, Ministrisë së Financave, Ministrisë së Energjetikës dhe Infrastrukturës, Ministrisë së Ekonomisë, Kulturës dhe Inovacionit, Ministrit të Shtetit dhe Kryenegociator, Agjencisë Shtetërore për Programimin Strategjik dhe Koordinimin e Ndihmës (SASPAC), Fondit Shqiptar të Zhvillimit, Konferencës së Rektorëve, Akademisë së Shkencave, Agjencisë për Mbështetjen e Shoqërisë Civile, Komisionit të Prokurimit Publik, Komisionit të Ndihmës Shtetërore.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky Vendim nuk ka efekte financiare pasi nëpërmjet këtij vendimi krijohet një mekanizëm bashkërendues.

**MINISTRI I SHTETIT PËR PUSHTETIN VENDOR**

**Arbjan MAZNIKU**

1. Commission Delegated Regulation (EU) No 240/2014 of 7 January 2014 on the European code of conduct on partnership in the frameëork of the European Structural and Investment Funds**,** <https://eur-lex.europa.eu/legal-content/EN/TXT/?uri=celex%3A32014R0240> [↑](#footnote-ref-1)
2. [https://enlargement.ec.europa.eu/document/doënload/a8eec3f9-b2ec-4cb1-8748-9058854dbc68\_en?filename=Albania%20Report%202024.pdf](https://enlargement.ec.europa.eu/document/download/a8eec3f9-b2ec-4cb1-8748-9058854dbc68_en?filename=Albania%20Report%202024.pdf) [↑](#footnote-ref-2)
3. Ligji nr. 30/2017, datë 17 mars 2016, “Për ratifikimin e Marrëveshjes Sektoriale ndërmjet Republikës së Shqipërisë dhe Komisionit Europian për dispozitat për menaxhimin dhe zbatimin e asistencës financiare të Bashkimit për Republikën e Shqipërisë në kuadër të Instrumentit të Asistencës së Para-Aderimit në fushën e politikave “Bujqësia dhe zhvillimi rural” (IPARD II). Ligji nr. 97/2022, datë 6 janar 2023, “Për ratifikimin e Marrëveshjes Sektoriale ndërmjet Këshillit të Ministrave dhe Komisionit Europian për dispozitat për menaxhimin dhe zbatimin e asistencës financiare të Bashkimit për Republikën e Shqipërisë në kuadër të Instrumentit të Asistencës së Para-Aderimit në fushën e politikave “Bujqësia dhe zhvillimi rural” (IPARD III). [↑](#footnote-ref-3)
4. <https://neighbourhood-enlargement.ec.europa.eu/system/files/2022-01/C_2021_8914_COMMISSION_IMPLEMENTING_DECISION_EN.pdf> p.21. [↑](#footnote-ref-4)